אלכס וורן

אלכסנדר וורן יוז (באנגלית: Alexander Warren Hughes; נולד ב-18 בספטמבר 2000) הוא זמר-יוצר, יוטיובר ואושיית רשת אמריקאי.

 ביוגרפיה מוקדמת וחיים אישיים 
וורן נולד בעיר קרלסבד, קליפורניה, וגדל שם. יש לו שתי אחיות ואח אחד. אביו נפטר מסרטן הכליה כשהיה בן תשע, ואמו, שהתמודדה עם בעיות אלכוהוליזם, גירשה אותו מהבית בגיל 18. כתוצאה מכך הפך לחסר בית וישן לעיתים קרובות במכוניות של חברים. אמו נפטרה בשנת 2021.

בשנת 2018 החל לצאת עם קובר אנון, אושיית רשת נוספת וחברת "Hype House", אותה הכיר דרך אפליקציית סנאפצ'ט. אנון עזבה את בית הוריה בהוואי ועברה לגור עם וורן בקליפורניה, תחילה במכוניתו. בני הזוג התארסו בסילבסטר של 2022, ונישאו ב-22 ביוני 2024 באסקונדידו, קליפורניה.

וורן גדל כקתולי, ולדבריו המוזיקה שלו שאובה בחלקה מהשראות של מוזיקת פולחן דתית.

 קריירה 
 מדיה חברתית 
וורן החל ליצור סרטוני יוטיוב בגיל 10, וב-2015 פתח חשבון אינסטגרם שהתמקד בתכני סקייטבורדינג. בנובמבר 2019 היה בין מקימי קבוצת התוכן "Hype House" בלוס אנג'לס, ואף זה שהגה את שם הקבוצה. באותה עת כבר היו לו יותר מ-600 אלף מנויים בערוץ היוטיוב שלו ו-3.8 מיליון עוקבים בטיקטוק.

תוכן הערוץ שלו כלל בעיקר סרטוני מתיחות בסגנון צילום בגוף ראשון. במהלך 2020 הואשם פעמים רבות על ידי גולשים בכך שהוא מחקה את יוטיובר המצליח דייוויד דובריק, כולל בסגנון הצילום, ההומור ואפילו הצחוק. עם זאת, וורן זכה להכרה משמעותית ונבחר כמועמד לפרס סטרימי בקטגוריית First Person. באותה שנה החל גם להנחות את תוכנית הריאליטי התחרותית "Next Influencer" של AwesomenessTV ביוטיוב, שהתמקדה ביוצרי תוכן טיקטוק.

בינואר 2022 עלתה בנטפליקס סדרת הריאליטי "הייפ האוס", בה השתתף. חלקו בסדרה התמקד במאבקיו לשמר את הפופולריות שלו במדיה החברתית, ובניסיונותיו לחדש את התוכן שלו באמצעות מתיחות, כולל חתונה פיקטיבית עם אנון. עד 2022 כבר צבר למעלה מ-2.6 מיליון מנויים ביוטיוב ו-14 מיליון עוקבים בטיקטוק. הוא עזב את "Hype House" זמן קצר לפני שהקבוצה התפרקה, וטען כי לא קיבל תגמול על תרומתו. באותה שנה השיק את הפודקאסט Locked in with Alex Warren.

עד 2024 הגיע מספר עוקביו בטיקטוק ליותר מ-16 מיליון.

 קריירה מוזיקלית 
וורן ציין את ג'סטין ביבר ושון מנדס כהשראות מרכזיות, וכן את בנסון בון ודייוויד קושנר. ביוני 2021 יצא סינגל הבכורה העצמאי שלו, "One More I Love You", שכתב כבר בגיל 13 בעקבות מות אביו. בהמשך אותה שנה פרסם את השירים "Screaming Underwater" ו-"Remember Me Happy".

ב-2022 חתם על חוזה עם אטלנטיק רקורדס, ובמקביל הפיק סדרת דוקו עצמאית בשם I Hope You're Proud, שתיעדה את תקופת המעבר מחיי יוצר תוכן ברשת לקריירה מוזיקלית. סינגל הבכורה שלו עם החברה, "Headlights", יצא בספטמבר אותה שנה. במהלך 2023 פרסם שלושה סינגלים נוספים: "Give You Love", "Change Your Mind", ו-"Chasing Shadows".

ב-2024 נכנסו שיריו לראשונה למצעד הבילבורד: "Save You a Seat" הגיע למקום ה-11 במצעד השירים הדיגיטליים, ו-"Before You Leave Me" נכנס למצעד הסינגלים הבריטי במקום ה-80. בהמשך השנה יצא השיר "Carry You Home", שהצליח במיוחד בבריטניה והגיע למקום התשיעי במצעד הסינגלים. את השיר ביצע גם במצעד חג ההודיה של מייסיס.

ספטמבר 2024 סימן נקודת פריצה משמעותית בקריירה, כששירו "Burning Down" נכנס לראשונה למצעד הוט 100 של בילבורד (מקום 69). גרסת רמיקס של השיר עם ג'ו ג'ונאס יצאה בדצמבר אותה שנה. באותה תקופה יצא גם המיני-אלבום הראשון שלו, You'll Be Alright, Kid (Chapter 1).

בפברואר 2025 הוציא את הסינגל "Ordinary", שהפך ללהיט בינלאומי והגיע למקום הראשון במצעד הבילבורד הוט 100, וכן לפסגת מצעדי הפזמונים בבריטניה, קנדה ואוסטרליה. בבריטניה שבר השיר שיא היסטורי כ"שהות הארוכה ביותר במקום הראשון במצעד הסינגלים של שנות ה-2020", ואף היה לשיר הארוך ביותר ברצף בפסגת המצעד על ידי זמר אמריקאי.

וורן פתח את סיבוב ההופעות העולמי שלו, Cheaper Than Therapy, בפברואר 2025, והוא מתוכנן להימשך עד אוגוסט 2025. במהלך הופעתו בפסטיבל Stagecoach בקליפורניה השיק דואט חדש עם הזמר ג'לי רול בשם "Bloodline". ביוני אותה שנה הוציא לאור את הסינגל "On My Mind", שיתוף פעולה עם רוזה, כחלק מהאלבום You'll Be Alright, Kid.

 דיסקוגרפיה 
 אלבומי אולפן 
 2025: You'll Be Alright, Kid

 מיני-אלבומים 
 2024: You'll Be Alright, Kid (Chapter 1)

 פרסים ומועמדויות 
פרסשנהקטגוריהעבורתוצאהמקורפרס הווידאו קליפים של MTV2025שיר השנה"Ordinary"הפופ הטוב ביותרשיר הקיץהאמן החדש הטוב ביותראלכס וורןפרס המוזיקה של ARIA2025האמן הבינלאומי הטוב ביותרYou'll Be Alright, Kid

 קישורים חיצוניים 


 הערות שוליים 

קטגוריה:אמריקאים ילידי קליפורניה
קטגוריה:זמרים-יוצרים אמריקאים
קטגוריה:מנחי טלוויזיה אמריקאים
קטגוריה:טיקטוקרים אמריקאים
קטגוריה:משתתפים בתוכניות מציאות אמריקאיות
קטגוריה:אמריקאים שנולדו ב-2000